Erik Larsen (V), 1998-02-06:
Selv om det er valgår i år, skal jeg ikke klandre statsministeren for, at han i sin nytårstale bragte børnefamiliernes vilkår i fokus, for det er sagen alt for vigtig til.
Men jeg var lige ved at tro, at statsministeren havde glemt, at der var skabt nogle forventninger hos børnefamilierne i kraft af nytårstalen, så derfor er jeg utrolig glad for, at vi i dag får denne forespørgselsdebat, som SF har rejst, her i Folketinget.
Det giver os nemlig mulighed for dels at fortælle, hvilke synspunkter vi selv har, og dels at høre, hvilke synspunkter statsministeren har.
Jeg synes, statsministeren havde mange gode synspunkter vedrørende børnefamiliernes vilkår, men jeg er også enig i, at der ikke var særlig meget konkret.
Men det kommer måske, når det forslag til vedtagelse, vi vedtager senere, bliver efterlevet.
I Venstre er vi helt enige i den opfattelse, at der er brug for, at der skabes bedre mulighed for forældre, der ønsker at være mere sammen med deres børn.
Men familiernes ønsker og behov er utrolig forskellige, og derfor er Venstres nøgleord i familiepolitikken fleksibilitet og valgfrihed. Venstre har den opfattelse, at de nuværende regler om barselorlov og børnepasningsorlov ikke lever op til den moderne families behov.
Disse ordninger skal efter vores opfattelse ændres, så der kommer en større fleksibilitet ind i ordningerne, og man i samarbejde mellem den ansatte og arbejdsgiveren kan udnytte de ordninger, man har ret til, på en langt mere fleksibel måde.
Vi vil gerne give tilsagn om at være med til det arbejde, som ikke er så enkelt endda, med at kulegrave området, så vi kan få skabt fleksibilitet for børnefamilierne.
Det er der behov for, som det også er blevet sagt ved tidligere lejligheder.
Jeg vil også godt sige, at de høje skatter og afgifter i dette samfund er en væsentlig årsag til, at fleksibiliteten mangler for børnefamilierne.
Det er nødvendigt for langt de fleste familier at have to indtægter, og derfor er nogle af nøgleordene også nedsat arbejdstid og mulighed for fleksibel arbejdstid.
Der må skabes mulighed for, at når der er enighed mellem arbejdstager og arbejdsgiver, kan disse deltidsproblemer løses på en sådan måde, at børnefamilierne kan fungere optimalt.
Det er også i virksomhedernes interesse.
Så vil jeg sige, at Venstre ønsker fuld valgfrihed
, når det gælder børnepasning.
Vi er glade for det lille skridt, der er taget i den retning i de sociale love, men vi ønsker primært, at forældrene får mulighed for at modtage disse ca. 85 pct. af de kommunale udgifter skattefrit for selv at kunne passe deres børn i en længere periode.
Vi ved fra alle undersøgelser, at omkring 50 pct. af alle børnefamilier har dette ønske, og en sådan ordning vil give denne mulighed for de forældre, som jeg synes, vi og samfundet har svigtet.
Vi mener ikke, det frie valg skal være tvungent, for vi mener også, at dagtilbudene skal gøres bedre og mere fleksible. De forældre, der ønsker dagtilbudene, skal selvfølgelig kunne modtage et godt og fleksibelt tilbud fra kommunen, både hvad angår åbningstider og pris.
Vi ønsker som sagt, at bestræbelserne skal gå på at give forældrene et frit valg og en ret til at være mere sammen med deres børn.
Vi mener, det er det afgørende for både samfundet, børnene og forældrene, og vi er også af den opfattelse, at mange af de problemer, vi i dag ser i folkeskolen osv., er udtryk for, at børn har for lidt voksenkontakt, for lidt kontakt med forældrene i deres opvækst.
Jeg skal slutte med at sige, at vi selvfølgelig kan støtte det forslag til vedtagelse, vi selv er medforslagsstillere til, og at vi forventer, at debatten om børnenes og familiernes vilkår fortsætter, og at den resulterer i konkrete forbedringer for børnefamilierne.
Det vil Venstre i hvert fald medvirke til af alle kræfter.